六月七日夜起坐殿廡取凉
作者：范成大
朝代：宋

paragraphs: 畏暑中夜起，出門月露清。
晶熒卧銀漢，錯落低玉繩。
網戶閉妙香，石樓棲古燈。
風從何處來，殿閣微凉生。
桂旗儼不動，藻井森上征。
榱楣共突兀，鬼物相枝撐。
彭觥鐵拄杖，磔磔棲燕驚。
俗人豈解事，鼻息春雷鳴。
大星送曉來，四窗炯微明。
顥氣澡肌骨，栩栩兩腋輕。
乘風欲歸去，驂鸞羾青冥。
却恐方平知，浪得狡獪名。